Il-Ministru għal Għawdex Anton Refalo ħabbar li jinsab fi stadju avvanzat ix-xogħol biex f’Għawdex jinfetaħ Uffiċċju tal-Istatistika. Dr Refalo, qal li dan l-uffiċċju hu maħsub biex janalizza informazzjoni varja marbuta mal-ekonomija, in-negozju, it-turiżmu, il-kultura u l-konsum tal-enerġija. Għall-ewwel, l-Uffiċċju tal-Istatistika ta’ Għawdex se jimpjega sitt ħaddiema. Il-Ministru Anton Refalo ħabbar li aktar ħaddiema Għawdxin li jaħdmu mas-settur pubbliku f’Malta se jibdew jaħdmu minn Għawdex f’dipartimenti varji. Qal li fl-ewwel sena tal-leġislatura se jkunu niżlu jaħdmu Għawdex qrib l-40 ħaddiem mis-settur pubbliku, fosthom 22 f’dipartimenti relatati mat-taxxa bħall-VAT, l-Inland Revenue u d-Dwana. Ħaddiema oħra Għawdxin issa qegħdin jaħdmu mad-Dipartiment tal-Protezzjoni Ċivili, ir-Reġistru Pubbliku, il-Korporazjoni tax-Xogħol u t-Taħriġ u fl-isptar ġenerali ta’ Għawdex. Il-Ministru Refalo indika li l-Bank of Valletta dalwaqt se jżid l-operat tiegħu f’Għawdex u għalhekk se jkun hemm ħtieġa ta’ aktar impjegati tal-bank jaħdmu f’Għawdex stess.